عمر عابدین قاسمی مدنی

عمر عابدین قاسمی مدنی (پیدائش: 13 اکتوبر 1981ء) ایک بھارتی نژاد دیوبندی مکتب فکر سے تعلق رکھنے والے عالم دین، مفتی اور مصنف ہیں۔ ان کی تصانیف میں ”علوم الحدیث“، ”ہندوستان میں اسلام کی آمد اور اشاعت“، ”حقوق اور ان کی خرید و فروخت“، ”قرآن کریم آداب و احکام“ اور ”علما ہند کی چند اہم قرآنی خدمات“ جیسی کتابیں شامل ہیں۔

 ابتدائی و تعلیمی زندگی 
عمر عابدین قاسمی دستاویزات کے مطابق 13 اکتوبر 1981ء میں پیدا ہوئے۔ ان کے والد معروف عالم دین و فقیہ خالد سیف اللہ رحمانی ہیں۔

انھوں نے دار العلوم سبیل السلام، حیدرآباد سے ابتدا سے تعلیم حاصل کی اور 1999ء میں وہاں سے عالمیت کی تکمیل کی، اس کے بعد 2000ء میں دار العلوم دیوبند سے دورۂ حدیث پڑھ کر سندِ فضیلت حاصل کی، 2002ء میں المعہد العالی الاسلامی، حیدرآباد سے اختصاص فی الفقہ و الافتاء کے دو سالہ نصاب کی تکمیل کی، 2003ء میں المعہد العالی الاسلامی ہی سے ”ریسرچ و تحقیقِ مخطوطات“ کے موضوع پر ڈپلوما کیا، 2004ء میں معہد ہی سے انگریزی زبان میں ڈپلوما کیا، 2004ء ہی میں مولانا آزاد نیشنل اردو یونیورسٹی، حیدرآباد سے تاریخ اور سماجیات میں بی اے کیا، 2006ء میں عثمانیہ یونیورسٹی، حیدرآباد سے اردو ادب میں ایم اے کیا، 2010ء میں جامعہ اسلامیہ، مدینہ منورہ سے حدیث شریف میں بی اے کا چار سالہ نصاب مکمل کیا اور 2015ء میں مولانا آزاد نیشنل اردو یونیورسٹی سے ایم اے (اسلامیات) کیا۔

 عملی زندگی 
انھوں نے 2010 سے 2016ء تک استاذِ تفسیر حدیث و فقہ کی حیثیت سے المعہد العالی الاسلامی، حیدرآباد میں تدریسی فرائض انجام دیے۔ 2013 سے 2016ء تک اسلامية المقررات الدراسية (درسی نصابی کتابوں کے اسلامائزیشن کے شعبے) کی صدارت کی۔ 2013 سے 2014ء تک منصف ٹی وی حیدرآباد کے پروگرام ”راہ ہدایت“ پر بحیثیت مفتی سوال و جواب کے پروگرام میں شرکت کی اور 2014 سے 2016ء تک ای ٹی وی حیدرآباد کے پروگرام ”شریعت کی روشنی میں“ مفتی کی حیثیت سے شریک رہے۔

وہ المعہد العالی الاسلامی حیدرآباد کے نائب ناظم، آل انڈیا ملی کونسل تلنگانہ کے جنرل سیکریٹری، الإتحاد العالمي لعلماء المسلمين، دوحہ قطر کے رکن، انڈیا زکوۃ ڈاٹ کام کے شرعی مشیر، امام فاؤنڈیشن برائے تربیت و ترقی، برطانیہ، (شاخ ہندوستان) کے صدر، جوبلی ہلز مسجد اور اسلامک سنٹر میں جمعہ کے امام و خطیب، مجلہ بحث و نظر کے رکن مجلس ادارت، مجلة المدونة، مراكش کے رکن مجلس ادارت اور ای مدرسہ (Learn Deen with Abedeen) کے ڈائریکٹر ہیں۔

 قلمی زندگی 
انھوں نے اپنے والد خالد سیف اللہ رحمانی کی ”کتاب الفتاوی“ کی جلد اول کی تخریج و تعلیق کی، 30 سے زیادہ اسکولی نصاب کی درجہ اول سے درجہ پنجم تک کی نصابی کتابوں کا اسلامائزیشن کیا اور درج ذیل تصانیف کے علاوہ ملک و بیرون ملک منعقد ہونے والے دو درجن سے زائد سیمیناروں میں اردو، عربی اور انگریزی میں پیش کیے گئے ان کے مقالہ جات ہیں:

تصانیف
 علوم الحدیث
 ہندوستان میں اسلام کی آمد اور اشاعت
 حقوق اور ان کی خرید و فروخت
 قرآن کریم اداب و احکام
 علما ہند کی چند اہم قرآنی خدمات
 اسلام اور امن عالم
 فقہ حنفی کی کتاب حلبی کبیر کے سو احادیث کی تخریج (”مخطوطات اور بحث کی ٹریننگ“ نصاب کا غیر مطبوعہ سندی مقالہ)

 حوالہ جات 

 بیرونی روابط 
 واٹس چینل
یوٹیوب چینل

زمرہ:دیوبندی شخصیات
زمرہ:احناف
زمرہ:1981ء کی پیدائشیں
زمرہ:بقید حیات شخصیات
زمرہ:حیدرآباد، بھارت کی شخصیات
زمرہ:دار العلوم دیوبند کے فضلا
زمرہ:مولانا آزاد نیشنل اردو یونیورسٹی، حیدرآباد کے فضلا
زمرہ:فضلاء جامعہ اسلامیہ مدینہ منورہ
زمرہ:تلنگانہ کے مصنفین
زمرہ:اکیسویں صدی کے ہندوستانی مسلمان
زمرہ:بھارت کے سنی علما
زمرہ:فاضل جامعہ عثمانیہ